b'\n_START_ARTICLE_\nHit House\n_START_SECTION_\nHistorie\n_START_PARAGRAPH_\nPovl Parris, en dengang succesfuld reklamemand midt i 40\'erne, med to teenagerb\xc3\xb8rn, der var med p\xc3\xa5 tidens toner, fil id\xc3\xa9en til Hit House under en rejse til London. Her havde han set at nogle af de store gamle teatre var blevet omdannet til dansesteder. Her gik han hen om aftenen for at "sl\xc3\xa5 tiden ihjel", og t\xc3\xa6nkte, at n\xc3\xa5r interessen var s\xc3\xa5 stor i England, m\xc3\xa5tte den ogs\xc3\xa5 v\xc3\xa6re det hjemme i Danmark. Der fandtes allerede et dansested for den ny pigtr\xc3\xa5dsmusik, Place Pigalle p\xc3\xa5 Dyrehavsbakken, men indimellem mundede det ud i druk og slagsm\xc3\xa5l. Musikstedet i hans tanker skulle kunne fungere uden alkohol._NEWLINE_Parris var i forvejen involveret i musikbladet Hit, som blev til i forbindelse med The Beatles gav koncert i K.B.Hallen i 1964, s\xc3\xa5 dermed var det et godt grundlag for at starte i dansested i K\xc3\xb8benhavn, is\xc3\xa6r da nogle af de mindre teatre var krise. Efter forhandlinger med den kendte teaterdirekt\xc3\xb8r Stig Lommer kom en aftale i stand om at leje hans Aveny Teater ved Frederiksberg Runddel. Det var et p\xc3\xa6nt kvarter og trafikm\xc3\xa6ssigt centralt for unge k\xc3\xb8benhavnere. Der var 600 pladser i teatret og Lommer ville have 1 krone pr. siddeplads, de fleste s\xc3\xa6der\xc3\xa6kker blev dog taget ud for at give plads til dansegulv foran scenen, mens der l\xc3\xa6ngere tilbage i salen, og p\xc3\xa5 balkonen, var stole. I foyeren kunne der k\xc3\xb8bes sodavand. Hit House \xc3\xa5bnede den 1. september samme \xc3\xa5r, og hver aften spillede to orkestre. Det kostede tre kroner at komme ind, og der blev solgt flere end 800.000 billetter i l\xc3\xb8bet af Hit House\'s 3\xc2\xbd-\xc3\xa5rige levetid. I lyset af successen \xc3\xa5bnedes et Hit House 2 i Hiller\xc3\xb8dgade p\xc3\xa5 N\xc3\xb8rrebro, med de samme to orkestre, der derved spillede to steder i l\xc3\xb8bet af en aften, men det blev ingen succes og lukkede hurtigt, de unge ville p\xc3\xa5 det "rigtige" Hit House._NEWLINE_The Lions komponerede og indspillede en kendingsmelodi til det s\xc3\xa5kaldte pigtr\xc3\xa5dstempel: "Hit House Shake" (1965), findes p\xc3\xa5 album "Many Sides Of The Lions" (Universal Music). Der afholdtes ogs\xc3\xa5 et par Danmarksmesterskaber i pigtr\xc3\xa5dsmusik for amat\xc3\xb8rorkestre.'